มอบทุน น้องแบมแฉโกง ต่อป.โท
มมส.เชิดชูความดี ปปท.ลุยขอนแก่น 84คนไม่ได้รับเงิน,ป.ป.ท.ลงพื้นที่สอบคดีโกงเงินคนจน 84 คน ใน จ.ขอนแก่น ทั้งหมดไม่มีใครได้รับเงิน เดินหน้าตรวจ 37 จังหวัด เจอทุจริตแล้ว 24 จังหวัด เร่งเสนอตั้งอนุกรรมการไต่สวนข้อเท็จจริงเพิ่มอีก 3 จังหวัด ส่วนนายกฯปัดกระแสให้ อดุลย์ อดีต รมว.พม.ลาออก ด้านอธิการบดี มมส.กลับลำออกมาป้องน้องแบมถูกอาจารย์ตำหนิแฉการทุจริต พร้อมมอบโล่และให้ทุนเรียนต่อ ป.โท,คณะกรรมการป้องกันและปราบปรามการทุจริตในภาครัฐ หรือ ป.ป.ท. เดินหน้าตรวจสอบการทุจริตเงินช่วยเหลือผู้ยากไร้ของศูนย์คุ้มครองคนไร้ที่พึ่งในหลายจังหวัดทั่วประเทศ พบพิรุธการเบิกจ่ายเงิน พร้อมแต่งตั้งคณะอนุกรรมการไต่สวนข้อเท็จจริง ส่วน น.ส.ปณิดา ยศปัญญา หรือน้องแบม นิสิตชั้นปีที่ 4 สาขาพัฒนาชุมชน คณะมนุษยศาสตร์และสังคมศาสตร์ มหาวิทยาลัยมหาสารคาม (มมส.) ผู้ออกมาเปิดโปงขบวนการทุจริตกลับถูกอาจารย์ตำหนิ ซ้ำยังสั่งให้กราบขอโทษเจ้าหน้าที่ศูนย์ และยังถูกอาจารย์ทุบหลัง 2 ครั้งนั้น นพ.อุดม คชินทร รมช.ศึกษาธิการ สั่งให้อธิการบดี มมส.ปกป้องน้องแบม ถือว่าเป็นผู้ทำประโยชน์ให้ประเทศชาติสมควรได้รับการยกย่อง พร้อมรอผลสอบอาจารย์ที่ไม่ดูแลลูกศิษย์ หากทำผิดต้องถูกลงโทษ,ความคืบหน้าเมื่อเวลา 11.30 น. วันที่ 6 มี.ค. ที่ห้องประชุมโรงพยาบาลส่งเสริมสุขภาพตำบลวังหินลาด อ.ชุมแพ จ.ขอนแก่น นายทองสุข ณ พล นักสืบสวนสอบสวนชำนาญการพิเศษ ป.ป.ท.เขต 4 พร้อมพนักงานสอบสวน ป.ป.ท. และคณะอนุกรรมการไต่สวนข้อเท็จจริงกรณีการทุจริตเงินสงเคราะห์ผู้ยากไร้และผู้ป่วยโรคเอดส์ ศูนย์คุ้มครองคนไร้ที่พึ่งขอนแก่น กรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ หรือ พม. ลงพื้นที่สอบปากคำบุคคลตามรายชื่อที่ปรากฏในบัญชีเบิก-จ่ายของศูนย์คุ้มครองคนไร้ที่พึ่งขอนแก่น ปีงบประมาณประจำปี 2560 ในพื้นที่ ต.วังหินลาด อ.ชุมแพ จ.ขอนแก่น มีรายชื่อเบิกจ่ายในงบประมาณประจำปีรวม 84 คน วงเงินรวม 160,000 บาท,นางลำดวน โทเวียง อายุ 61 ปี อยู่บ้านเลขที่ 88 หมู่ 5 ต.วังหินลาด อ.ชุมแพ จ.ขอนแก่น ประธาน อสม.หมู่ 5 บ้านโป่งแจ้ง เปิดเผยว่า รู้สึกงง เมื่อเจ้าหน้าที่ ป.ป.ท.แจ้งชื่อว่าได้รับเงินสงเคราะห์ผู้ยากไร้ฯ เพราะที่ผ่านมาไม่รู้เลยว่ามีศูนย์คุ้มครองคนไร้ที่พึ่งตั้งอยู่ในพื้นที่ จ.ขอนแก่น และที่สำคัญไม่เคยได้รับเงินจากศูนย์ฯ นี้แม้แต่บาทเดียว ตนจะให้ความร่วมมือกับเจ้าหน้าที่อย่างเต็มที่ เพื่อแสดงความบริสุทธิ์ ทั้งนี้ คณะอนุกรรมการไต่สวนข้อเท็จจริงตรวจสอบเอกสารการเบิก-จ่ายเงินของศูนย์คุ้มครองคนไร้ที่พึ่งขอนแก่น นำรายชื่อมาเบิก-จ่ายในเอกสารของเงินสงเคราะห์ผู้ยากไร้ใน ต.วังหินลาด ได้รับเงินรายละ 2,000 บาท และผู้ป่วยโรคเอดส์รายละ 3,000 บาท การสอบปากคำบุคคลตามรายชื่อที่มาแสดงตัวกับพนักงานสอบสวนครั้งนี้ ทั้งหมดยืนยันไม่ได้รับเงินแต่อย่างใด,พ.ต.ท.วันนพ สมจินตนากุล ผู้ช่วยเลขาธิการ ป.ป.ท.เปิดเผยว่า จังหวัดเป้าหมายหลักยอดงบเกิน 1 ล้านบาท 37 จังหวัด ขณะนี้ตัวเลขที่พบศูนย์ฯทุจริตยังอยู่ที่ 24 จังหวัด ส่วนที่เหลืออีก 13 จังหวัด ยังรอพยานหลักฐานและความชัดเจนจากเจ้าหน้าที่ลงพื้นที่ตรวจสอบข้อมูล ส่วนการนำเรื่องเข้าคณะกรรมการ หรือบอร์ด ป.ป.ท. เพื่อขออนุมัติไต่สวนลอตสองนั้น เลื่อนไปเป็นวันที่ 8 มี.ค. เวลา 10.00 น. เบื้องต้นคาดมีเพิ่มอีก 3 จังหวัด คือ จ.บึงกาฬ จ.หนองคาย และ จ.ตราด ส่วนจังหวัดอื่นๆจะทยอยนำเข้าบอร์ด เพื่อขออนุมัติไต่สวนตามขั้นตอนต่อไป,ด้าน พล.อ.ฉัตรชัย สาริกัลยะ รองนายกรัฐมนตรี ในฐานะกำกับดูแลกระทรวงการพัฒนาสังคมและความมั่นคงของมนุษย์ (พม.) กล่าวถึงความคืบหน้าผลสอบทุจริตเงินสงเคราะห์คนไร้ที่พึ่งว่า จากข้อมูลการลงพื้นที่ทั้งกระทรวงการพัฒนาสังคมฯ และ ป.ป.ท. พบทุจริตเพิ่มอีก 10 แห่ง และอยู่ในข่ายที่สงสัยอีก 22 จุดอยู่ระหว่างตรวจสอบ ล่าสุดปรับย้ายออกจากพื้นที่แล้ว 4-5 คนเป็นระดับ ผอ. เมื่อถามว่านักศึกษาที่ออกมาเปิดเผยเรื่องนี้ อ้างว่าโดนทุบหลังให้กราบเท้าคนผิด แล้วยังหาว่าเป็นเด็กเลี้ยงแกะ พล.อ.ฉัตรชัยกล่าวว่า จะไปบังคับเด็กแบบนี้ได้อย่างไร เด็กทำถูกต้องแล้วเป็นเรื่องที่น่าชื่นชมมากกว่า จะสั่งให้ไปดูแลคุ้มครองเด็ก ถ้ามีโอกาสจะเชิญเด็กมาพบที่กระทรวงการพัฒนาสังคมฯ เมื่อถามว่าจะสั่งสอบเรื่องนี้หรือไม่ พล.อ.ฉัตรชัยกล่าวว่า จะตรวจสอบให้ ไม่ปล่อยไว้แน่ หากอาจารย์ลงโทษเด็กจริง กระทรวงศึกษาธิการหรือหน่วยงานที่กำกับดูแลต้องเข้าไปดูว่าเด็กทำความดีแล้วทำไมไปทำร้ายเด็ก ต้องตั้งคณะกรรมการสอบสวน,พล.อ.อนันตพร กาญจนรัตน์ รมว.การพัฒนาสังคมและความมั่นคงของมนุษย์ กล่าวว่า ทีมตรวจสอบของกระทรวงการพัฒนาสังคมฯ ร่วมกับคณะกรรมการ ป.ป.ท.ตรวจสอบทั่วประเทศ มีรายงานเข้ามาทุกวัน สั่งย้ายเจ้าหน้าที่ที่ถูกร้องเรียนทุกวัน เพื่อเปิดทางให้คณะกรรมการเข้าไปตรวจสอบ สิ้นเดือน มี.ค.นี้ครบกำหนดการตรวจสอบรอบแรกจะชัดเจนว่าใครจะถูกลงโทษบ้าง,พล.อ.ประยุทธ์ จันทร์โอชา นายกรัฐมนตรี และหัวหน้า คสช. แถลงภายหลังการประชุม ครม.ถึงความคืบหน้าการตรวจสอบทุจริตเงินสงเคราะห์คนไร้ที่พึ่งว่า อยู่ระหว่างการสอบสวน ถ้ามีหลักฐานดำเนินการอยู่แล้ว ตอนนี้ไม่อยากให้พูดจนเกิดความเสียหาย หรือไปคาดการณ์อะไรล่วงหน้าว่าต้องเป็นอย่างนั้นอย่างนี้ เข้าใจดีว่าหลายคนอาจมองด้วยความไม่ไว้วางใจกับการดำเนินการที่ผ่านมา แต่อยากถามว่ารัฐบาลนี้ทำอะไรให้เกิดขึ้นมากมาย ถ้ามาเปรียบเทียบกันไปมาแบบนี้ สับสนอลหม่านไปหมด จะสอบสวนก็ลำบาก ทำไม่ได้ ผลออกมาประชาชนไม่พอใจ อยากให้เข้าใจว่า กฎหมายก็คือกฎหมาย,ผู้สื่อข่าวถามว่ามีการเรียกร้องให้ พล.ต.อ.อดุลย์ แสงสิงแก้ว รมว.แรงงาน อดีต รมว.การพัฒนาสังคมและความมั่นคงของมนุษย์ ขณะนั้นพิจารณาตัวเองด้วยการลาออก พล.อ.ประยุทธ์กล่าวว่า รอให้มีการสอบสวนก่อน แล้วใครรับผิดชอบตรงไหนก็ว่ากัน บอกแล้วถ้าคิดกันแบบนี้นายกฯต้องรับทุกเรื่อง จนถึงเสมียนข้างล่างต้องรับผิดชอบหมด จริงอยู่ในสายการบังคับบัญชา ในฐานะที่เป็นผู้บังคับบัญชาต้องรับผิดชอบ แต่ความรับผิดชอบทางกฎหมาย มีระดับของมันลงไปต้องไปดูด้วย และนโยบายชัดเจนว่าต้องไม่มีการทุจริต และนโยบายบางเรื่องมีการสืบต่อเนื่องกันมานานแล้ว แต่การทำความผิดอาจตรวจสอบไม่พบหรือสมยอมอะไรกันมา กรุณาใช้สิ่งเหล่านี้เป็นหลักคิดให้ด้วย,ส่วนกรณี น.ส.ปณิดา ยศปัญญา หรือน้องแบม ผู้ออกมาเปิดโปงการทุจริตจนถูกอาจารย์ตำหนินั้น ศ.สัมพันธ์ ฤทธิเดช อธิการบดีมหาวิทยาลัยมหาสารคาม กล่าวว่า ตั้งคณะกรรมการเพื่อตรวจสอบข้อเท็จจริงในประเด็นต่างๆแล้ว พร้อมประกาศยกย่อง เชิดชู คุณความดีของ น.ส.ปณิดา ยศปัญญา หรือน้องแบม มีความกล้าหาญ ไม่ยอมรับในสิ่งที่ไม่ถูกต้อง มหา-วิทยาลัยจะมอบโล่ในวาระที่สำคัญยิ่งของมหาวิทยาลัยในปีนี้คืองานเฉลิมฉลอง 50 ปีมหาวิทยาลัยมหา-สารคาม ชื่อรางวัล 50ปี คนดี ศรีโรจนากร จัดขึ้นในระหว่างวันที่ 26-30 มี.ค.นี้ ทั้งนี้ คณะกรรมการส่งเสริมกิจการมหาวิทยาลัยหารือในการสนับสนุนทุนการศึกษา หากน้องแบมประสงค์ที่จะศึกษาต่อในระดับปริญญาโทที่ มมส. ส่วนนี้ประธานกรรมการส่งเสริมฯ เตรียมการไว้ระยะหนึ่งแล้ว เพื่อเป็นการส่งเสริมคนดีให้มีที่ยืนในสังคม ส่วนโครงการสำคัญที่มหาวิทยาลัยเตรียมการไว้เป็นอีกงานหนึ่งที่จะเฉลิมฉลองงาน 50 ปี คือ ปาฐกถา ต้นกล้า สร้างจิตสำนึกที่ดี ต้านทุจริตคอร์รัปชัน เพื่อผลิตบัณฑิตสู่สังคมไทย มีผู้เชี่ยวชาญรวมถึงน้องแบม ไอดอลผู้กล้าแห่ง มมส.เป็นวิทยากรเพื่อปลูกจิตสำนึกที่ดีด้วย,อธิการบดี มมส. กล่าวอีกว่า ส่วนประเด็นสำคัญที่สังคมเป็นห่วงในเรื่องสวัสดิภาพความปลอดภัย และการสำเร็จการศึกษาของนิสิตนั้น มหาวิทยาลัยมอบให้กองกิจการนิสิตรวมถึงฝ่ายสวัสดิภาพ เข้มงวดในการสนับสนุนดูแลอย่างเต็มที่ เสริมกำลังกับทางรัฐบาลและเจ้าหน้าที่ที่ดูแลนิสิตเป็นที่เรียบร้อย สำหรับเรื่องการสำเร็จการศึกษาตามหลักสูตร มอบให้ฝ่ายวิชาการกำกับดูแลเป็นพิเศษ ในประเด็นเหล่านี้ขอให้นิสิตและครอบครัวสบายใจได้ จากผลการศึกษาของนิสิตที่อยู่ในระดับดี ผนวกกับความสามารถ ความหมั่นเพียรของนิสิตเรียนจบตามหลักสูตรอย่างแน่นอน,นพ.อุดม คชินทร รมช.ศึกษาธิการ กล่าวถึงการดูแล น.ส.ปณิดา ยศปัญญา หรือน้องแบม ว่า ต้องรอผลการสอบสวนข้อเท็จจริงว่ามีการทำร้ายจริงหรือไม่ สั่งให้เลขาธิการคณะกรรมการการอุดมศึกษา (สกอ.)ตรวจสอบแล้ว อย่าฟังความข้างเดียว ยืนยันว่าสิ่งที่นักศึกษาทำเป็นสิ่งดี เป็นประโยชน์ต่อประเทศชาติ มหาวิทยาลัยควรส่งเสริม ไม่ควรสร้างความเสียหายกับนักศึกษา ควรต้องปกป้องด้วยซ้ำ เรื่องนี้ขอเวลา 1-2 วัน ตรวจสอบข้อเท็จจริง เมื่อถามว่าถ้าตรวจสอบพบว่าเป็นเรื่องจริง ผู้บริหาร มมส.จะมีความผิดหรือไม่ นพ.อุดมกล่าวว่า เรื่องนี้ต้องตั้งคณะกรรมการสอบอยู่แล้ว,เมื่อถามย้ำว่า มองกรณีผู้บริหารหรืออาจารย์ในมหาวิทยาลัย พากันตำหนิเด็กนักศึกษาอย่างไร นพ.อุดมกล่าวว่า ต้องไปถามผู้บริหารและอาจารย์เองว่าทำไมไปตำหนิเด็ก แต่เห็นว่าเด็กได้ทำสิ่งที่ดีงาม เป็นประโยชน์ต่อชาติ เราควรมีหน้าที่ชื่นชม และให้กำลังใจแก่เด็ก เมื่อถามว่าเป็นไปได้หรือไม่ที่จะส่งเสริมหรือมีส่วนผลักดันให้เด็กต่อยอดในการทำความดีในครั้งนี้ นพ.อุดมกล่าวว่า เป็นเรื่องที่มหาวิทยาลัยต้องส่งเสริมอยู่แล้ว เพื่อให้มีกิจกรรมไปทำความดี ยืนยันอีกครั้ง ทั้งกระทรวงศึกษาธิการ และมหาวิทยาลัย ควรต้องส่งเสริมเด็กที่จะทำความดี เพื่อประโยชน์ชาติ และเป็นตัวอย่างที่ดี
ป.ป.ท.ลงพื้นที่สอบคดีโกงเงินคนจน 84 คน ใน จ.ขอนแก่น ทั้งหมดไม่มีใครได้รับเงิน เดินหน้าตรวจ 37 จังหวัด เจอทุจริตแล้ว 24 จังหวัด
ข่าวหน้า1,โกงเงิน,คนจน,ศูนย์คุ้มครองคนไร้ที่พึ่ง,ปณิดา ยศปัญญา